钦定古今图书集成/理学汇编/学行典/第262卷 > 龚壮
## 钦定古今图书集成/理学汇编/学行典/第262卷 > 龚壮

按《晋书隐逸传》：“龚壮，字子玮，巴西人也。洁己自守，与
乡人谯秀齐名。父叔为李特所害，壮积年不除丧，力
弱不能复仇。及李寿戍汉中，与李期有嫌。期，特孙也。
壮欲假寿以报，乃说寿曰：‘节下若能并有西土，称藩
于晋，人必乐从。且舍小就大，以危易安，莫大之策也’。
寿然之，遂率众讨期，果克之。寿犹袭伪号，欲官之，壮”
誓不仕，赂遗一无所取。会天久雨，百姓饥垫，壮上书
说寿，以归顺，允天心，应人望，永为国藩，福流子孙。寿
省书内愧，秘而不宣。乃遣使入胡。壮又谏之，寿又不
纳。壮谓“百行之本，莫大忠孝”，既假寿杀期，私仇以雪，
又欲使其归朝，以明臣节。寿既不从，壮遂称聋。又云
手不制物，终身不复。至成都，惟研考经典，谭思文章。
至李势时卒。初，壮每叹“中夏多经学，而巴蜀鄙陋，兼
遭李氏之难，无复学徒”，乃著《迈德论》，文多不载。